b'\n_START_ARTICLE_\nPre\xc5\xa1ernov dan\n_START_PARAGRAPH_\nPre\xc5\xa1ernov dan (s polnim uradnim imenom Pre\xc5\xa1ernov dan, slovenski kulturni praznik) je osrednji slovenski kulturni praznik in dr\xc5\xbeavni praznik - dela prost dan v Republiki Sloveniji, ki ga praznujemo na 8. februar, obletnico smrti najve\xc4\x8djega slovenskega pesnika Franceta Pre\xc5\xa1erna. Na ta dan poteka osrednja dr\xc5\xbeavna proslava, na kateri podelijo Pre\xc5\xa1ernove nagrade in nagrade Pre\xc5\xa1ernovega sklada za vrhunske dose\xc5\xbeke na podro\xc4\x8dju umetnosti v Sloveniji._NEWLINE_Proslava ob obletnici pesnikove smrti je prvi\xc4\x8d postala vseslovenska po sklepu osvobodilnega gibanja leta 1941, med drugo svetovno vojno, vendar je bil tedaj to praznik vseslovanske enotnosti in so ga praznovali 7. februarja. 8. februar se kot praznik slovenske kulture praznuje od leta 1945 naprej.'